**Nagyvisnyó Község Önkormányzata Képviselő-testületének**

**14/2023. (X.02.) önkormányzati rendelete**

**a szociális tűzifa támogatásról**

Nagyvisnyó Község Önkormányzatának Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, a Magyarország helyi önkormányzatairól szóló 2011. évi CLXXXIX. törvény 13. § (1) bekezdésének 8a. pontjában meghatározott feladatkörében eljárva a következőket rendeli el:

**1. §**

(1) Szociális célú tűzifa támogatás természetbeni ellátásként adható annak a kérelmezőnek, aki időszakosan vagy tartósan fennálló létfenntartási problémákkal küzd, és

*a)* a háztartásában az egy fogyasztási egységre jutó havi jövedelem nem haladja meg a 95 000 Ft-ot, egyedülálló esetében a 130 000 Ft-ot,

*b)* a háztartás tagjai egyikének sincs vagyona,

*c)* és a lakásának fűtését fatüzelésre alkalmas tüzelőberendezéssel biztosítja,

feltéve, hogy a lakásfenntartási kiadások meglétét a kérelmező a bejelentett lakóhelyének vagy tartózkodási helyének megfelelő címre és nevére szóló bármely 2 hónapnál nem régebbi közüzemi számlával igazolni tudja.

(2) Az egy fogyasztási egységre jutó havi jövedelem megegyezik a háztartás összjövedelmének és a fogyasztási egységek összegének hányadosával.

(3) A fogyasztási egység a háztartás tagjainak a háztartáson belüli fogyasztási szerkezetet kifejező arányszáma, ahol

*a)* a háztartás első nagykorú tagjának arányszáma 1,0,

*b)* a háztartás második nagykorú tagjának arányszáma 0,9,

*c)* a háztartás minden további nagykorú tagjának arányszáma 0,8,

*d)* a háztartás első és második kiskorú tagjának arányszáma személyenként 0,8,

*e)* a háztartás minden további kiskorú tagjának arányszáma tagonként 0,7.

(4) Ha a háztartás

*a)* (3) bekezdés a)–c) pontja szerinti tagja magasabb összegű családi pótlékban vagy fogyatékossági támogatásban részesül, vagy

*b)* (3) bekezdés d) vagy e) pontja szerinti tagjára tekintettel magasabb összegű családi pótlékot folyósítanak,

a rá tekintettel figyelembe vett arányszám 0,2-del növekszik.

(5) Ha a háztartásban gyermekét egyedülállóként nevelő szülő - ideértve a gyámot, a nevelőszülőt és a hivatásos nevelőszülőt - él, a rá tekintettel figyelembe vett arányszám 0,2-del növekszik.

(6) Szociális célú tűzifa támogatás elbírálása során előnyt élveznek azok a személyek, akik a szociális igazgatásról és szociális ellátásokról szóló törvény szerinti aktív korúak ellátására, időskorúak járadékára, vagy települési támogatásra jogosultak, továbbá a gyermekek védelméről és a gyámügyi igazgatásról szóló törvényben szabályozott halmozottan hátrányos helyzetű gyermeket nevelnek.

(7) Szociális tűzifa támogatás ugyanazon ingatlanra csak egy jogosultnak állapítható meg, függetlenül a lakásban élő személyek és háztartások számától.

**2. §**

(1) A támogatás iránti kérelmet a Szilvásváradi Közös Önkormányzati Hivatalhoz a rendelet 1. melléklete szerinti formanyomtatványon lehet benyújtani.

(2) A szociális célú tűzifa támogatás iránti kérelem ügyfélfogadási időben 2023. október 9. napjától 2023. október 27. napjáig nyújtható be.

(3) A kérelemhez mellékelni kell:

*a)* a jövedelemigazolásokat,

*b)* a vagyonnyilatkozatokat,

*c)* rászorultságot igazoló egyéb körülményekről szóló igazolásokat,

*d)* a kérelmező bejelentett lakóhelyének vagy tartózkodási helyének megfelelő címre és nevére szóló bármely 2 hónapnál nem régebbi közüzemi számla. Amennyiben a kérelmező nem rendelkezik számlával a bejelentett lakóhelyének vagy tartózkodási helyének megfelelő címre és nevére szóló bármely 2 hónapnál nem régebbi közüzemi számlával, úgy nyilatkoznia kell ennek okáról. A bizottság különös méltánylást érdemlő esetben eltekint a számla benyújtására vonatkozó kötelezettségtől. Különös méltánylást érdemlő esetnek minősül különösen:

*da)* ha a kérelmező egyáltalán nem rendelkezik közüzemi szolgáltatással,

*db)* ha a kérelmező bérlőként tartózkodik a lakóhelye vagy tartózkodási helye szerinti ingatlanban és a bérbeadó nem járul hozzá valamely közüzemi szolgáltatás bérlő nevére történő átírásához.

(4) Jövedelem számításánál a szociális igazgatásról és szociális ellátásokról szóló 1993. évi III. törvény jövedelemszámításra vonatkozó szabályait kell megfelelően alkalmazni.

**3. §**

(1) A szociális célú tűzifa támogatás mértéke háztartásonként legfeljebb 5 m3.

(2) A szociális célú tűzifa átvételét a jogosult átvételi elismervényen aláírásával köteles igazolni.

**4. §**

Nagyvisnyó Község Önkormányzata vállalja, hogy a szociális célú tüzelőanyagban részesülőtől semmilyen ellenszolgáltatást nem kér.

**5. §**

Ez a rendelet 2023. október 2-án lép hatályba.

**6. §**

Hatályát veszti a szociális tűzifa támogatásról szóló 9/2022. (X. 3.) önkormányzati rendelet.

                Csőgér Bálint                                                                             Simonka Petra

                  polgármester                                                                                      jegyző

**Záradék:**

Magyarország helyi önkormányzatairól szóló 2011. évi CLXXXIX. törvény 51. § (2) bekezdése alapján a rendelet 2023. október 3. napján kihirdetésre került.

Nagyvisnyó, 2023. október 2.

Simonka Petra

jegyző